Keurders kan Brevis nie langer ignoreerDewald Brevis se kolf doen ongetwyfeld die praatwerk. Foto: Twitter. Baie krieketliefhebbers wêreldwyd meen dat die Protea-krieketkeurders Dewald Brevis se natuurlike talent ignoreer. Nou ja, ŉ beurt van 162 lopies vanaf slegs 57 aflewerings in ŉ T20-wedstryd is nie net ŉ tydige herinnering op ŉ keurderbaas se selfoon nie; dit is vergelykbaar met ŉ reuse-vuurwerkvertoning terwyl ŉ rockster in die agtergrond oor die mikrofoon skree. “Dewald Brevis. Het ek nodig om iets meer te sê?” was AB de Villiers se raakvatbeskrywing ná die 19-jarige ster se warrelwindbeurt in die kleure van die Titans teen die Knights in Potchefstroom. Die oudleerder van Afrikaanse Hoër Seunskool het 13 sesse teen die stomme Vrystaatse boulers (Migael Pretorius en Gerald Coetzee inkluis) gemoker en in die proses ŉ spul kolfwerkrekords verbeter. Net Chris Gayle (175*) en Aaron Finch (172) kon meer lopies as Brevis in ŉ T20-kolfbeurt aanteken, terwyl hy die jongste Suid-Afrikaner geword het om ŉ honderdtal in krieket se blitsformaat te slaan. Daarbenewens het hy net 52 aflewerings benodig om sy 150-tal aan te teken; ŉ nuwe internasionale rekord. Hang this Dewald Brevis no-look six in the Louvre Incredible shot ????????#CSAT20Challenge pic.twitter.com/HfRAm6PJY0 — Nqobile Ndlovu (@CashNSport) October 31, 2022 Brevis se krieketster brand al helderder sedert hy by die onlangse o.19-Wêreldbeker sy stempel op die internasionale krieketverhoog afgedruk het. Die jong kolwer, wat hulle “Baby AB” noem, het toe Shikhar Dawan se rekord vir die meeste lopies in die toernooi verbeter: Spogbeurte van onder meer 65, 104, 96, 97 en 138 het gesorg dat hy 506 lopies teen ŉ bobaas-gemiddeld van 84,33 gemoker het. Sedertdien maak hy amok by verskeie wêreldwye T20-toernooie. Daar was sy ses van 112 m vir die Mumbai Indians in die Indiese Premierliga, terwyl hy in die Karibiese Eilande die bal vyf keer agtereenvolgens oor die grenstou gejaag het. Hy is ook binne ŉ japtrap deur ŉ SA20-span opgeraap, en sal vir MI Cape Town in die komende Suid-Afrikaanse mik-en-mokerskouspel speel. 162 off 57 balls ???? Dewald Brevis' remarkable innings gets the AB de Villiers seal of approval ???? pic.twitter.com/I7XzzKHHKl — Wisden (@WisdenCricket) October 31, 2022 Sy jongste prestasie is ongetwyfeld die kersie op die koek en oud-Protea Albie Morkel het sy pragbeurt as ’n meesterklas bestempel. “Boulers gaan onder kwaai druk vir die volgende 15 jaar wees,” het Morkel getwiet. Wanneer ’n speler goed genoeg is, behoort ouderdom nie só ’n groot rol te speel nie. Moet asseblief nie toelaat dat Dewald Brevis se krieketster in Suid-Afrika verdof nie. Titans 271/3 in 20 boulbeurte: Dewald Brevis 162, Jiveshan Pillay 52 en Migael Pretorius 1/41. Knights 230/9 in 20 boulbeurte: Gihahn Cloete 51, Gerald Coetzee 37 en Neil Brand 3/28 Dewald Brevis smashed 162 off 57 balls, and then came out in the field and did this ???? A freakish talent ????pic.twitter.com/wLd2YcUdKP — Wisden (@WisdenCricket) October 31, 2022